ส่วนที่ 1 บริษัทที่ออกหลักทรัพย์

  -----------------------------------------------------------------------
  9. การควบคุมภายใน

  -----------------------------------------------------------------------

บริษัทได้กำหนดหน้าที่ของกรรมการตรวจสอบเพื่อช่วยสอบทานให้มีระบบควบคุมภายในที่เหมาะสมและมีประสิทธิภาพ
ซึ่งที่ผ่านมาคณะกรรมการตรวจสอบไม่พบเหตุการณ์ที่มีนัยสำคัญที่มีผลกระทบต่อการดำเนินกิจการของบริษัทแต่อย่างใด

การควบคุมภายในด้านบัญชีของบริษัทและบริษัทย่อย
ซึ่งผู้สอบบัญชีรับอนุญาตได้ปฏิบัติงานตามมาตรฐานการสอบบัญชี
สำหรับงบการเงินของบริษัทและบริษัทย่อย ณ วันที่ 31 ธันวาคม 2553
ปรากฏว่าไม่พบสิ่งที่เป็นเหตุให้เชื่อว่างบการเงินดังกล่าวไม่ถูกต้องตามที่ควรในสาระสำคัญตามหลักการบัญชีที่รับรองทั่วไป

นอกจากนี้ที่ประชุมคณะกรรมการของบริษัท ครั้งที่ 1/2554 เมื่อวันที่ 23 กุมภาพันธ์ 2554
ได้ประเมินและให้ความเห็นเกี่ยวกับความเพียงพอและเหมาะสมของระบบการควบคุมภายในของบริษัทและบริษัทย่อย
โดยจากการตอบแบบประเมินความเพียงพอของระบบการควบคุมภายในของบริษัทด้วยตนเอง (Self
Assessment) สามารถสรุปความเห็นได้ดังนี้

  ส่วนที่ 1 องค์กรและสภาพแวดล้อม

บริษัทมีโครงสร้างองค์กรและสภาพแวดล้อมที่ดี ซึ่งสอดคล้องกับแผนธุรกิจ
และเป็นส่วนช่วยส่งเสริมให้ระบบการควบคุมภายในมีประสิทธิภาพและประสิทธิผล
โดยฝ่ายบริหารได้กำหนดเป้าหมายการดำเนินธุรกิจ กลยุทธ์ งบประมาณ
รวมทั้งหลักเกณฑ์ในการวัดผลที่ชัดเจนและสมเหตุสมผล
มีข้อกำหนดด้านจริยธรรมที่เป็นลายลักษณ์อักษร
เพื่อเป็นแนวทางให้ฝ่ายบริหารและพนักงานได้ยึดถือและปฏิบัติ
มีนโยบายและระเบียบปฏิบัติงานที่ครอบคลุมธุรกรรมด้านต่างๆ อย่างรัดกุม และครบถ้วน
ในขณะเดียวกันได้คำนึงถึงความเป็นธรรมต่อคู่ค้า เพื่อประโยชน์ของบริษัทในระยะยาว

ส่วนที่ 2 การบริหารความเสี่ยง

บริษัทมีคณะกรรมการบริหารความเสี่ยง ทำหน้าที่กำหนดนโยบายการบริหารความเสี่ยงและกำกับดูแล
เพื่อบริหารจัดการในภาพรวม
มีการประเมินปัจจัยด้านความเสี่ยงทั้งภายนอกและภายในที่อาจส่งผลกระทบต่อการดำเนินธุรกิจ
โดยการวิเคราะห์โอกาส และผลกระทบที่อาจเกิดขึ้น การจัดทำแผนงานรองรับ
การติดตามสถานการณ์ต่างๆ อย่างใกล้ชิด
เพื่อให้มั่นใจได้ว่าความเสี่ยงของบริษัทอยู่ในระดับที่เหมาะสม
โดยคณะกรรมการบริหารความเสี่ยงจะเป็นผู้ประเมิน วิเคราะห์ ติดตาม
รวมทั้งหามาตรการลดความเสี่ยง และนำเสนอต่อคณะกรรมการบริษัท

ส่วนที่ 3 การควบคุมการปฏิบัติงานของฝ่ายบริหาร

บริษัทได้กำหนดขอบเขตอำนาจหน้าที่ วงเงิน
และอำนาจอนุมัติของฝ่ายบริหารในแต่ละระดับไว้อย่างชัดเจน
โดยจัดทำเป็นระเบียบบริษัทเพื่อแจ้งให้พนักงานที่เกี่ยวข้องทุกคนทราบ
และมีการแบ่งแยกหน้าที่ของงานที่สำคัญออกจากกันตามหลักการควบคุมภายในที่ดี

บริษัทมีมาตรการ และระเบียบปฏิบัติเกี่ยวกับการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้อง ซึ่งรวมถึงการนำโอกาสหรือประโยชน์ของบริษัทไปใช้เพื่อประโยชน์ส่วนตัว
โดยให้ถือเป็นแนวปฏิบัติตามประกาศและระเบียบข้อบังคับของตลาดหลักทรัพย์แห่งประเทศไทย
ซึ่งต้องดำเนินธุรกรรมโดยถือเสมือนเป็นรายการที่กระทำกับบุคคลภายนอก
เพื่อประโยชน์สูงสุดของบริษัทเป็นสำคัญ
นอกจากนี้การอนุมัติให้เข้าทำรายการดังกล่าวต้องกระทำโดยผู้ที่ไม่มีส่วนได้ส่วนเสียเท่านั้น
โดยมีฝ่าย Accounting & Regulatory/Compliance เป็นผู้ติดตามดูแลการทำธุรกรรมดังกล่าว
ให้เป็นไปตามสัญญาและเงื่อนไขการอนุมัติ

สำหรับกรณีที่บริษัทมีเงินลงทุนในบริษัทย่อยหรือบริษัทร่วมนั้น
บริษัทได้ติดตามดูแลการดำเนินงานอย่างสม่ำเสมอ ภายใต้นโยบายที่กำหนดไว้
ซึ่งในระยะเวลาที่ผ่านมาบริษัทไม่เคยกระทำการที่มีลักษณะฝ่าฝืนกฎหมายแต่อย่างใด

ส่วนที่ 4 ระบบสารสนเทศและการสื่อสารข้อมูล

บริษัทให้ความสำคัญต่อระบบสารสนเทศและการสื่อสารข้อมูลที่สามารถเชื่อมโยงกันได้อย่างทั่วถึงทั้งองค์กร
เพื่อให้ได้ข้อมูลที่มีคุณภาพ ถูกต้องและเพียงพอต่อการตัดสินใจของคณะกรรมการ ผู้บริหาร
และผู้ที่เกี่ยวข้อง รวมถึงการเก็บข้อมูลเอกสารประกอบการบันทึกบัญชี
ได้จัดเก็บอย่างเหมาะสมกับธุรกิจ
และในการเสนอเรื่องให้คณะกรรมการพิจารณาได้ทำหนังสือเชิญประชุมพร้อมเอกสารประกอบการประชุม
เพื่อให้พิจารณาก่อนการประชุมภายในเวลาที่เหมาะสมตามที่กฎหมายกำหนด
และสรุปเป็นรายงานการประชุมทุกครั้ง

นอกจากนี้บริษัทได้จัดให้มีระบบรักษาความปลอดภัยของระบบข้อมูลสารสนเทศ
โดยควบคุมการเข้าถึงข้อมูลของพนักงานในแต่ละระดับ และหน่วยงานที่เกี่ยวข้อง
มีการจัดทำแผนสำรองฉุกเฉินในกรณีที่เกิดความเสียหายกับระบบสารสนเทศจากเหตุการณ์ที่ไม่อาจคาดเดาได้

ส่วนที่ 5 ระบบการติดตาม

คณะกรรมการบริษัทได้ติดตามผลการดำเนินงานกับเป้าหมายการดำเนินธุรกิจที่กำหนดไว้อย่างสม่ำเสมอ
โดยกำหนดเป็นนโยบายให้ฝ่ายบริหารรายงานต่อคณะกรรมการบริษัทในทันทีที่เกิดเหตุการณ์ทุจริต
หรือมีการปฏิบัติที่ฝ่าฝืนกฎหมาย และอาจส่งผลกระทบต่อชื่อเสียงและฐานะการเงินของบริษัท
เพื่อพิจารณาสั่งการแก้ไขข้อบกพร่องที่เกิดขึ้น และรายงานความคืบหน้าในระยะเวลาอันควร

สำนักตรวจสอบภายใน เป็นกลไกสำคัญของบริษัท
ที่ช่วยเพิ่มความมั่นใจในความมีประสิทธิภาพอย่างต่อเนื่องของระบบการควบคุมภายใน
ทำให้เชื่อมั่นได้ว่าการปฏิบัติงานของหน่วยงานต่างๆ
มีประสิทธิภาพอย่างเพียงพอที่จะบรรลุเป้าหมายของบริษัทได้ ในรอบปี 2553 สำนักตรวจสอบภายใน
ได้ปฏิบัติหน้าที่ตามแผนงานประจำปี ที่ได้รับอนุมัติ
และรายงานผลการตรวจสอบโดยตรงต่อที่ประชุมคณะกรรมการตรวจสอบ
ซึ่งคณะกรรมการตรวจสอบได้พิจารณาแล้วไม่พบข้อบกพร่อง ที่เป็นสาระสำคัญ
อันอาจทำให้เกิดผลเสียหายต่อบริษัทอย่างมีนัยสำคัญ